祖雲達斯又失分 阿里基暗示走人
2024年04月20日 09:01
東網電視
更多新聞短片
祖雲達斯(右)連續2場聯賽失分。(Getty Images)
周六(20日)凌晨意甲爆出冷門,祖雲達斯上半場落後2球劣勢下,最終只能作客逼和卡利亞里2比2,連續2場失分。祖記教練阿里基極度不滿球隊表現,話上半場應該換走11位正選球員,甚至要換埋自己,似乎暗示今季結束後會辭職。
排第3位嘅祖雲達斯對住下游球隊卡利亞里,卻佔唔到優勢,戰至28分鐘,更加因為中堅基爾臣比爾馬喺禁區內犯手球,被吹罰12碼,卡利亞里由加坦奴主射入網打開紀錄。
僅過6分鐘,祖雲達斯防線又出錯,被卡利亞里前鋒路雲保獲得單刀機會,門將施捷斯尼出迎撲跌對手,再次被判罰12碼,耶利文拿主射入網,為卡利亞里領先至2比0。值得一提,今仗係施捷斯尼第400場歐洲5大聯賽上陣,包括132場英超,268場意甲,但卻連失2球。
換邊之後,祖雲達斯先至如夢初醒,由杜辛華荷域主射罰球入網,追至1比2,加上87分鐘卡利亞里中堅艾拔圖杜辛拿擺烏龍,驚險逼和2比2。賽後祖記教練阿里基猛烈批評球隊表現:「如果講上半場,我可能要換走所有人,甚至包括我自己,我哋犯下技術性錯誤,全場比賽,除咗杜辛華荷域入波之外,其他時間毫無可取之處。」
祖雲達斯將於下場意大利盃4強次回合作客拉素,祖記首回合領先2比0,形勢佔優,球隊最終能否捧盃,成為阿里基可唔可以留任一大決定因素。